Momentul în care un pădurar și un paznic din Botoșani sunt bătuți de tineri mascați. „Au venit special pentru așa ceva”
Un pădurar și un paznic dintr-o pădure din Botoșani au ajuns seara trecută la urgențe cu răni, după o bătaie cu un grup de tineri mascați care au intrat ilegal în fondul forestier cu ATV-urile.
Și unul dintre tinerii scandalagii a avut nevoie de îngriji medicale. Cazul este anchetat de poliție și procurori.
Incidentul a avut loc în pădurea Agafton: șase tineri au intrat mascați cu cagule în pădure, pe ATV-uri care aveau numerele de înmatriculare ascunse.
Pădurarul și paznicul i-au văzut și au intervenit imediat: le-au spus că accesul cu astfel de vehicule în zonă este strict interzis. De aici, lucrurile au degenerat.
Tinerii i-ar fi amenințat și jignit pe cei doi bărbați, i-ar fi furat telefonul unuia dintre ei, iar pe celălalt l-ar fi lovit cu un obiect metalic în zona gâtului.
Cosmin Humelnicu, director Asociația județeană a vânătorilor și pescarilor Botoșani: „Atât pădurarul, cât și paznicul meu de vânătoare au încercat să le explice că este ilegal și au devenit recalcitranți respectivii, i-au agresat. Numerele le aveau mascate ca să nu se vadă, cagule pe față, oamenii au venit special pentru așa ceva”.
Și unul dintre scandalagii a fost rănit în altercație.
Oana Vicoleanu, medic UPU Botoșani: „În serviciul de urgențe s-au prezentat 3 bărbați cu vârste curpinse între 33 și 46 de ani. Au prezentat mai multe contuzii, plăgi escoriate”.
Niciunul dintre ei nu a rămas internat.
Joi dimineață, atât paznicul și pădurarul, cât și scandalagiul rănit au depus plângeri, pentru ultraj, respectiv pentru purtare abuzivă. Polițistii și procurorii fac verificări pentru a lămuri situația.